
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 URN24020198 - Frumvarp til laga til innleiðingar á reglugerð (EU) 2023/2405 (ReFuelEU Aviation Regulation) 
	Ráðuneyti /verkefnisstjóri
	 Umhverfis-, orku- og loftslagsráðuneytið
	Innleiðing EES-gerðar?
	☒ Já
☐ Nei

	Dags.
	 17.9.2025


	A. Úrlausnarefni

	Forsaga máls og tilefni.
Reglugerð Evrópuþingsins og ráðsins (ESB) 2023/2405 frá 18. október 2023 um að tryggja jöfn samkeppnisskilyrði fyrir sjálfbæra flutninga í lofti (framtaksverkefnið „ReFuelEU Aviation“) er hluti af stefnu framkvæmdastjórnar Evrópusambandsins um sjálfbærni, Sustainable and Smart Mobility Strategy . Með stefnunni er sett það markmið að stuðla að notkun sjálfbærs flugeldsneytis og stuðla með því að því að loftslagsmarkmið ESB fyrir árið 2030 verði náð. Aðgerðirnar miða að því að auka framboð og notkun á sjálfbæru flugeldsneyti í stað hefðbundins jarðefnaeldsneytis.
Reglugerðin miðar að því að tryggja jafna stöðu flugaðila á innri markaði ESB og samtímis setja reglur til þess fallnar að auka notkun sjálfbærs eldsneytis. 
Reglugerðin kemur til viðbótar tilskipun (ESB) 2018/2001 um að auka notkun orku frá endurnýjanlegum orkugjöfum (RED II) sem enn hefur ekki verið tekin upp í EES samninginn og fellur undir EES viðauka um orkumál.  
Markmið reglugerðar 2023/2405 er að draga úr losun og ná kolefnahlutlausu hagkerfi fyrir árið 2050. Markmiðið er einnig að tryggja jafna aðstöðu fyrir sjálfbærar flugsamgöngur. Með reglugerðinni eru settar fram kröfur til rekstraraðila flugvalla, flugrekenda og aðildarríkjanna um að gera nauðsynlegar ráðstafanir til að framfylgja kröfum sem stuðla að sjálfbærum flugsamgöngum.
Með reglugerðinni er mælt fyrir um samræmdar reglur svo að forsendur séu fyrir samkeppni á innri markaðnum í flugmálum en auka jafnframt notkun á sjálfbæru flugeldsneyti hjá flugrekendum og stuðla að sjálfbærri flugstarfsemi. 
Með reglugerðinni eru gerðar kröfur til þeirra sem reka stærri flugvelli, flugrekenda í flutningaflugi og aðildarríkjanna sjálfra um að gera nauðsynlegar ráðstafanir til að framfylgja kröfum sem stuðla að sjálfbærum flugsamgöngum.
Settar eru fram kröfur um: 
-	lágmarkshlutfall sjálfbærs flugeldsneytis sem birgjar skulu tryggja að standi til boða á flugvöllum. 
-	skyldur flugrekenda um notkun árlegs magns sjálfbærs flugeldsneytis.
-	skyldur rekstraraðila flugvalla sambandsins til að gera ráðstafanir til að tryggja aðgang að sjálfbæru flugeldsneyti.
-	skyldur rekstraraðila flugvalla til að vinna að uppsetningu búnaðar til að tryggja aðgang að sjálfbæru eldsneyti.
-	tilkynningaskyldu flugrekenda sem skulu fyrir 31. mars ár hvert (frá 2025) senda skýrslu til EASA um tiltekna þætti um flugeldsneyti s.s. um heildarmagn sjálfbærs eldsneytis í boði í samræmi við ákvæði í viðauka II.
-	tilkynningaskylda eldsneytisbirgja sem skulu fyrir 14. febrúar ár hvert (frá árinu 2025) senda skýrslu til EASA með tilteknum upplýsingum um sjálfbærni eldsneytis sem þeir veita og magn þess
Aðildarríkin skulu tilnefna lögbært yfirvald til að framfylgja beitingu reglugerðarinnar.
Aðildarríkin skulu setja reglur um viðurlög við brotum á ákvæðum reglugerðarinnar og reglur til að tryggja að henni sé framfylgt. 
Aðildarríkin skulu sjá til þess að flugrekendur, flugvellir og eldsneytisbirgjar sem framfylgja ekki skyldum samkvæmt reglugerðinni séu sektaðir.

Framangreind tilskipun var greind í starfshópi sem starfaði á árunum 2023-24 og skilaði skýrslu sem birt var í nóvember 2024 (Flugorka framtíðarinnar) sem er aðgengileg á vef ráðuneytisins (https://www.stjornarradid.is/library/02-Rit--skyrslur-og-skrar/URN/URN_Flugorka-Framtidarinnar_112024.pdf.

Hvert er úrlausnarefnið?
Úrlausnarefnið er innleiðing reglugerðar framkvæmdastjórnar ESB nr. 2023/2405 í íslenskan rétt.

Að hvaða marki duga gildandi lög og reglur ekki til?
Gildandi lög og reglur ná ekki yfir kröfur  um samræmdar reglur um framboð og notkun á sjálfbæru flugeldsneyti (SAF). Lög um endurnýjanlegt eldsneyti í samgöngum á landi nr 40/2013 varða söluskyldu endurnýjanlegs eldsneytis fyrir samgöngur á landi. 

	B. Markmið 

	Stefna hins opinbera á viðkomandi málefnasviði/málaflokki. 

Samkvæmt orkustefnu er stefnt að fullum orkuskiptum fyrir árið 2050 og stefnt er að kolefnishlutleysi árið 2040. Samkvæmt stjórnarsáttmála mun ríkisstjórnin ýta undir orkuskipti í samgöngum og iðnaði, vinna gegn losun frá landi og greiða götu tæknilausna og nýsköpunar á sviði loftslagsmála. 
Markmið sem að er stefnt með lagasetningu í ljósi úrlausnarefnis og stefnu stjórnvalda.
Með reglugerð ESB nr. 2023/2405  er mælt fyrir um samræmdar reglur til að tryggja aðstæður til samkeppni á innri markaðnum í flugmálum en auka jafnframt notkun á sjálfbæru flugeldsneyti hjá flugrekendum og stuðla að sjálfbærri flugstarfsemi með það að markmiði að  draga úr losun og ná kolefnahlutlausu hagkerfi fyrir árið 2050.


	C. Leiðir

	Ekkert aðhafst - hvaða afleiðingar hefði það?
Samningsbrotamál gagnvart EES samningnum.
Önnur úrræði en lagasetning sem metin hafa verið.
Önnur úrræði eru ekki fyrir hendi.
Mögulegar leiðir við lagasetningu.
Til skoðunar er að útvíkka gildissvið laga nr. 40/2013 um endurnýjanlegt eldsneyti á landi eða setja ný heildarlög til innleiðingar á reglugerðinni.  

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Til skoðunar er að útvíkka gildissvið laga nr. 40/2013 um endurnýjanlegt eldsneyti á landi eða setja ný heildarlög um þetta afmarkaða verkefni. Þar sem um er að ræða reglugerð þá verður líklega notast við tilvísun við innleiðingu þegar gerðin hefur verið tekin upp í EES samninginn og birt í EES viðauka. 

Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Settur verður nýr kafli í lög nr. 40/2013 eða ný heildarlög sem kveða á um lágmarkshlutfall sjálfbærs þotueldsneytis í samræmi við umrædda reglugerð ESB.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Áformin varða innleiðingu EES- gerðar og varða þannig EES- samninginn.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei

Er önnur grundvallarlöggjöf sem taka þarf tillit til? 
Taka þarf tillit til grundvallarlöggjafar er varðar flugrekstur og öryggi. Sömuleiðis regluverk um viðskiptakerfi með losunarheimildir.

	F. Samráð

	Hverjir eru helstu hagsmunaaðilar? 
Flugrekendur, rekstraraðilar flugvalla, eldsneytisbirgjar
Er skörun við stjórnarmálefni annarra ráðuneyta? 
Innviðaráðuneyti þar sem það fer með samgöngumál, þ.m.t. flugmál.
Samráð sem þegar hefur farið fram.
Reglugerðin er að hluta tengd reglugerð um viðskiptakerfi með losunarheimildir ETS sem hefur fengið mikla umfjöllun hjá flugrekendum.
Fyrirhugað samráð.
Birting þessara áforma í samráðsgátt stjórnvalda. Einnig er áætlað að kynna áformin sérstaklega fyrir öllum hagsmunaaðilum þ.e. flugrekendum, rekstraraðilum flugvalla og eldsneytisafgreiðsluaðilum.
 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Um er að ræða töluverðar  breytingar fyrir flugrekendur í samræmi við tilgang reglugerðarinnar. Verð á eldsneyti mun hækka sem líklega mun leiða til hærra verðs á farmiða og þar með hækkunar á vísitölu neysluverðs.
Þá er væntanlega kostnaður fyrir rekstraraðila flugvallar og afgreiðsluaðila flugvélaeldsneytis við uppbyggingu innviða.  
Mjög mikilvægt er að leita afstöðu flugrekenda, afgreiðsluaðila flugvélaeldsneytis og rekstraraðila flugvalla varðandi kostnaðaráhrif.
Keflavíkurflugvöllur og flug til og fá honum fellur undir reglugerðina miðað við stöðuna í dag. 
– Gera má ráð fyrir að aukinn kostnaður leggist á eftirlitsaðila, sem verður Umhverfis- og orkustofnun, Ekki hefur verið lokið við að meta umfang þess kostnaðar. Þá getur einnig verið um kostnað að ræða hjá ISAVIA vegna innviða þessu tengdu.
Reglugerðin mun hafa mest áhrif á þá sem afgreiða eldsneyti á flugvöllum. Setja þarf upp geymslubúnað og búnað til að afhenda eldsneyti í loftförin. 
Flugrekendur munu væntanlega gera ráðstafanir til þess að hægt sé að nýta sjálfbært eldsneyti í auknum mæli í samhengi við tilgang reglugerðarinnar.


	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Verkefnisáætlun er í vinnslu
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Það er mikilvægt að kynna reglugerðina fyrir hagsmunaaðilum og eftirlitsaðila svo þeir geti verið viðbúnir gildistöku um áramótin, ef reglugerðin verður komin inn í samninginn fyrir þann tíma.
Hvaða forsendur þurfa að vera fyrir hendi til að lagasetning beri árangur? 
Eftirlitsaðili verður að vera tilbúinn þegar lögin taka gildi. Framboð af eldsneyti og innviðir þurfa að vera til staðar.
Mælikvarðar á árangur og útkomu.
Hlutfall sjálfbærs þotueldsneytis uppfylli kröfur reglugerðar.
Hefur verið hugað að því að afla gagna til að meta árangur þegar þar að kemur? 


	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

